मडगांव : भारतीय जनता पक्षान 2024 त जावपी लोकसभा वेंचणुकेची तयारी सुरू केल्या. केंद्रीय उद्देग लघु मंत्री नारायण राणे हांचे कडेन दक्षीण गोंयचे प्रभारी म्हणून जापसालदारकी सोंपयल्या. शुक्रारा केंद्रीय मंत्री राणे हांणी दक्षीण गोंय कोअर समितीची बसका घेवन लोकसभा वेंचणुकेचो नियाळ घेतलो.
 लोकसभा वेंचणुकेक दोन वर्सां उरलीं आसतना भारतीय जनता पक्षान लोकसभा वेंचणुकेची आतां पासूनच तयारी सुरू केल्या. फाटले फावटीं दक्षीण गोंय लोकसभा वेंचणूक काँग्रेस पक्षान जिखिल्ली. भारतीय जनता पक्षान फाटले फावटीं जी चूक केल्या ती हे फावटीं जावपाक दिवचे ना हे खातीर नेटान तयारी सुरू केल्या.
 केंद्रीय मंत्री राणे हांणी शुक्रारा मडगांवां दक्षीण गोंय भाजपा जिल्हो कचेरेंत दक्षीण गोंय कोअर समितीची बसका घेतली. ह्या वेळार राज्यसभा खासदार विनय तेंडुलकार, भाजपा प्रदेशाध्यक्ष सदानंद शेट तानावडे, सभापती रमेश तवडकार,आमदार दाजी साळकार, आमदार उल्हास तुयेंकार, आमदार गणेश गांवकार, आदले लोकसभा खासदार एड. नरेंद्र सावयकार, आदले आमदार दामोदर नायक, दक्षीण गोंय जिल्हो पंचायत अध्यक्षा सुवर्णा तेंडुलकार आनी तुळशीदास नायक हाजीर आसले.
 केंद्रीय मंत्री राणे हांणी पक्ष संघटणेची म्हायती जाणून घेतली. दक्षीण गोंय पालिका आनी दक्षीण गोंय जिल्हो पंचायत वेंचणुकेंत भाजपाक मेळिल्ल्या जैताक लागून भाजपाची तांक दक्षीण गोंयांत वाडल्या. लोकसभा वेंचणुकेंत दक्षीण गोंयची सुवात भाजपाक मेळटली असो निर्धार हे बसकेंत केलो. फकत लोकसभा वेंचणुकेची रणनीती हे बसकेंत थारायली. उमेदवारी विशीं मात कसलीच चर्चा जावंक ना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 